Novelleanalyse – skjema

Innledning: Presenter novella med tittel, forfatter, utgivelsesår og navn på samlinga den stod i.

Husk at navnet på novella skal stå med anførselstegn og tittelen på samlinga i kursiv.

# Hoveddel:

Handling**:** Gi en svært kort oversikt over hva novella handler om. Antyd hva som kan være temaet.

Personer**:** Gi en karakteristikk av hovedperson og viktige bipersoner. Hva står de for? Endrer noen seg? Husk at personer kan beskrives både gjennom hva de gjør, hva de tenker, hva andre tenker om dem og gjennom ren beskrivelse.

Miljø**:** Hvor og når skjer handlinga i novella? Kan årstallet novella ble skrevet hjelpe deg til å forstå dette? Hva slags miljø møter vi? I noen tekster er ikke miljøet så viktig å si så mye om, mens i andre tekster kan miljøet bety mye for selve handlingen.

Synsvinkel**:** Hvordan er novella fortalt? Hvem sine øyne ser vi handlinga med? Hva er fordelen med å velge en slik fortellesynsvinkel akkurat i denne teksten?

**Autoral forteller**: er ikke selv med i handlinga. Det som skjer, skildres sett utenfra. Den autorale fortelleren kan være *allvitende*, dvs. at han vet hva alle personene tenker eller føler. Eller han kan bare *referere* det som skjer, uten å vite hva noen tenker eller føler (eks.: eventyr).

**Personal forteller**: Er selv med i handlinga, enten som førstepersonforteller («jeg») eller tredjepersonsforteller («han»/ «hun»). Denne fortellertypen har innsikt i hovedpersonens tanker, men ikke i de andre personenes.

Oppbygning**:** Begynner teksten in medias res, det vil si rett inn i handlinga?Kronologisk eller med retrospeksjon? Dersom det er retrospeksjon, hva får det å si for handlingen i novella? Er det lagt inn noen hint i måten novella blir fortalt på som gjør at vi forstår noe som ikke sies rett ut? Av og til antyder forfatteren bare istedenfor å si ting rett ut. Da må vi «lese mellom linjene».

Vendepunkt: Finnes det et høydepunkt eller et vendepunkt i teksten? Er det en overraskende slutt? Hva gjør det med måten vi oppfatter handlingen på?

Stemning: I noen tekster er det brukt mange ord som skaper stemning. Dette er også virkemidler. Det kan for eksempel være ord som er med på å skape en uhyggelig stemning, en kald stemning, en glad stemning. Dette er ofte gjort i litt stillestående tekster som ikke nødvendigvis har så veldig mye spenning i form av et tydelig høydepunkt eller vendepunkt.

Metaforer: I noen tekster blir det brukt språklige bilder eller symboler som enten skal få leseren til å tenke i bestemte retninger, eller de brukes for å understreke eller tydeliggjøre et poeng.

Tema:Hva handler denne teksten egentlig om? Kommer det klart fram i teksten, eller må vi lese mellom linjene? Som regel har forfatteren et poeng han vil ha fram i teksten sin, noe han vil si. Dette er temaet. Dersom vi føler at forfatteren i tillegg vil «lære» leseren noe spesielt med teksten sin, sier vi teksten har et budskap.

Avslutning: Skriv gjerne din egen mening om det novella tok opp.